Michal Strank

Sgt Michal Strank (, rusín. Mykhal Strenk; * 10. november 1919, Jarabina, ČSR† 1. marec 1945, Iwo-džima, Japonsko) bol americký vojak, poddôstojník Námornej pechoty Spojených štátov rusínskeho pôvodu. Stal sa známy počas bitky o Iwó-džimu počas druhej svetovej vojny, keď bol spolu so svojimi spolubojovníkmi odfotografovaný pri stavaní vlajky na vrchu Suribači. Zahynul v dôsledku paľby vlastného delostrelectva v neskoršej fáze bitky.

 Život 
Narodil sa 10. novembra 1919 na Slovensku v spišskej dedine Jarabina rusínskym rodičom, odkiaľ ako šesťročné dieťa odišiel so svojimi rodičmi do USA. Vyštudoval strednú školu v Pensylvánii a v októbri 1939 sa prihlásil do námornej pechoty. 

23. februára 1945 Strenk spolu s piatimi ďalšími vojakmi vztýčil americkú vlajku na ostrove Iwó-džima. Slávnym sa stal vďaka záberu reportéra Associated Press Joea Rosenthala, ktorý zachytáva toto druhé vztyčovanie americkej vlajky na vrchu Suribači sopečného ostrova Iwo Jima (prvá vlajka vztýčená dve hodiny predtým a pred príchodom veliteľa bola príliš malá). Dobytia ostrova, na ktorom vztyčoval túto vlajku, sa nedožil. Padol 1. marca 1945 po zásahu šrapnelom z americkej lode, keď do piesku kreslil náčrt novej akcie. 

Fotografia sa neskôr stala námetom na vybudovanie pamätníka americkej námornej pechoty na Arlingtonskom cintoríne vo Washingtone a zároveň sa stala predlohou na vytvorenie poštovej známky, ktorá bola vydaná Americkou poštou 11. júla 1945.

Jeho brat Peter Strank slúžil počas vojny v južnom Pacifiku na lietadlovej lodi USS Franklin.

 Vyznamenania 
Za života dostal tieto vyznamenania: Purple Heart, Presidential Unit Citation, America Defense Service Medal, American Area Campaign Medal, Asiatic-Pacific Area campaign with four stars, World War II. Victory Medal a ďalšie. Pochovaný je na Arlingtonskom národnom cintoríne, sekcia 12, hrob č. 7179.

náhľad|300px|right|Mená vojakov, ktorí vztýčili vlajku na ostrove Iwó-džima.

 Občianstvo 
Roku 2008 zistil americký vojak rotmajster Matt Blais, ktorý bol pridelený k bezpečnostnej službe Amerického veľvyslanectva na Slovensku, že Strank nebol rodeným Američanom, ale že nadobudol občianstvo USA roku 1935 prostredníctvom naturalizácie svojho otca, pričom nikdy nedostal o tom doklad. 
Matt Blais sa preto ešte raz obrátil na Imigračný a naturalizačný úrad (INS) so žiadosťou o vydanie dokladov o Strankovom občianstve, ktorej bolo vyhovené. 29. júla 2008 prevzala Strankova najmladšia sestra Mary Pero v rámci ceremónie pred Pamätníkom americkej námornej pechoty v Arlingtone listinu potvrdzujúcu jeho americké občianstvo.

16. februára 2015, na 70. výročie udalosti, bola v Užhorode blízko školy č. 4 inštalovaná mini-socha Michala Stranka (sochár Michaylo Kolodko).

 Referencie 

 Iné projekty 

Externé odkazy 
The Flag-raisers on Iwojima.com 
eFilmCritic.com interview with Barry Pepper on playing Michael Strank in "Flags of Our Fathers"
A short film of the Iwo Jima Memorial
Marine Military Academy Iwo Jima monument 
USMC War Memorial photographs at WW2DB
Marine Corps War Memorial (Marine Barracks Washington webpage) 

Kategória:Slovenské osobnosti druhej svetovej vojny
Kategória:Osobnosti USA druhej svetovej vojny
Kategória:Osobnosti z Jarabiny
Kategória:Osobnosti USA rusínskeho pôvodu
Kategória:Osobnosti na slovenských poštových známkach